ኦይትምስባብ ጳውሎስታ ክታ እርንዳ
ተስሎንቄ ኤድንከስካንታ
አርድንታ
ተሰሎንቀ ካተመና መቄዶንያ ጋይምድን ሮማ ባንችን ገችዝድን ፍጨንታ ኤስምሳን ካተማ Ꮊቄ፥ ጳውሎስ ተስሎቀ ካተመናር ምክስ ኤሄንም ክት ዎጃንዳ ፍልጵስዮስ ካተመን ዛቅሶ ይ አይሳንደታ ቡርዬ፥ ማታጋካ ዳት አይሁድንከስታ አሜንን አሜንካንታ ግግምሶ Ꮊቅባብከስ አይሁድ ማታክባብከስ ጳውሎስ ኬዝድን አሜንንታ ኬዘንካ ክት ኤእሳንካንታ አይሁድንከስ ቀምስምሰኮ ጳውሎስዘን ግርንተን አምስሰኬ፥ ኮካንተረ ጳውሎስ ተሰሎንቄ ካተመን ዛቅሶ ኦስ ቤርያ ካተመናር አይካንታ ዝግዜ፥ መራ ይ ጋምእሳንደታ ቡሪ ቆርንቶስ ካተመናር ይ የልሳንግንዳ ክትም ቅንችካ አሌሮ Ꮊቅባብ ጢማቶስ ተሴሎንቃ ካተመናር አይሶ ይ ማቻንደትምኬ ምክስ ኤሄናር ይይማዶቅድንደትም ሙዳ ክትካንታ ኬዜ።
ጳውሎስ እሪ ክቴንም ተሰሎንቄ ኤድንከስካንታ ክት ጻፍሳንዳ አሜንድባብከስም ዛብስካንተኬ ዳቅስካንታ Ꮊቄ፥ ኬታ አሜንንጎከኬ ኬታ ሶልመንጎካ ኡርማ ኬዘን ይ ኤሰርሳንጎካ ሳብም ኖ ጋለቼ፥ ጳውሎሰረ ኬታ ዎክያር ይ Ꮊፈርሳንደትካ Ꮊስግንዳ ዶቅንት ይ ዶቃᎺቃናንከረ ከትካንታ ገቀርስዝዴ፥ ኮታዘንከረ ክርስቶስታ ቃስትምስ Ꮊድንተንጎካ አምሳን ኦይስንጎካ ኬዘንታ ማስንም ማዝዴ፥ ከትኬና ኦይስንከሳርንከረ ቶክምንከስ፥
“ክርስቶስ ማት Ꮊተርንደታ እሪ አሜንሶ ደእስባብ ክርስቶሰታ ማት Ꮊድንካ Ꮊፍስዝድን ስለንክንደታ ዶቅንተን ተይድባብ ማዶ? ክርስቶስ ማቲ ክት Ꮊድንዳ Ꮊንተረ?” ኩን ጋይድባብከሰኬ፥ ጳውሎሰረ ኮትኮ ኬታ ኦይስንከዘንካ አምሳንዳ ማዝድዮ “ክርስቶሰታ ቃስትምስ Ꮊድንተንታ ኤስስን ጉርምካ የታ ካርሰረቶ ኮትኮ ክታ Ꮊድንተንታ ሰጨን የለልታ ዳብን ጋይሰቶ የንታ ፍክስንም ፍክስከቴ” ጋይንተካ ከትም ኖ ዞርሴ።
ኮትኮ ማጻፍንታ ሙዳ የድንተና
አርድንታ (1፡1)
ጳውሎስታ ጉርምኬ ጋለትንካ (1፡2—3፡13)
አሜንድባብከስታ ዶቅንትታ ዎገና (4፡12)
ክርስቶሰታ ቃስትምስ Ꮊድንተታ ኤስስና (4፡13—5፡11)
ዞራ (5፡12-22)
በእንታ (5፡23-28)
1
1 ሳብ ባቤንተኬ ጮይስ የሱስ ክርስቶስታ ኮች ማችባብ ተሰሎንቄ ካተመናር ዶቅድን ምክስ ኤሄንካንታ፥ ጳውሎስዘንካ፥ ስላስዘንኬ ጢማቶሰዘንካ ኦይትምሳንዳ ክቴ፥ ዉች እምንተንኬ ሳራትችና የካንታ ማታ። +
ተሰሎንቄ ፍጨናር ኤድንከስታ ዶቅንተንኬ አሜንካ
2 ዎታ ሙዳᎺይካ የም ዎንታ ምክስንካ ገቅረሮቶ ሳብም ጋለዶቴ። 3 ዎንታ ጮይስንተኬ ዎንታ ባቤንታ እሪ የንታ አሜንና ፍግዝድንደትም፥ ሶልማካንታ የ ይድንደትምኬ ዎንታ ጮይስ የሱስ ክርስቶሳር የንታ ዶቅድን Ꮊድን ጉርምን ዳንዳእካ የንታ ካርስን ባቀራኮትዶቆ ገቀርዶቴ። 4 ሳብካ ሶልምምስባብ እስታ እስመንከስኬ ምችነንከሶ፥ ሳብ የም እጃንደትም ኤዝዶቴ። 5 ዎንታ ክላ ኬዘንም የካንታ ዎ ኤስምሳንዳ ኬዘካ Ꮊክ ማታክናና ዎልቀኬ አያን ጭልንካ፥ ኮ ክላ ኬዘንታ ዶፈንንጎካ ዎተረ ዶፈን ማትንተኬ፥ የንካ ክክን ዎ ᎺቃንደትᎺይካ የካንታ ጋይሶቶ Ꮊስግንዳ ዎ ዶቅሳናንከረ የታ ኤዝደቴ። 6 በድ ማጣ የንዘን የልስንከረ ዎራ አያን ጭልንዘንካ Ꮊፈርሳን ጉርምንጎካ ቃለንም ተይሰቶ ዎንተኬ ጮይስ የሱሰታ ካምስንም ጎርስምድባብከስ ማተቴ። + 7 ኮካንታ መቅዶንያርኬ አካያ አዉራጀናር ዶቅድን አሜንድባብከስ ሙደንካንታ ኡርማ ካምስ ማተቴ። 8 ጮይስታ ቃለና የንዘንካ ዉትሶ ኤስምሳንዳ መቀዶንያርኬ አካያ አዉራጀናር Ꮊክ ማታክናና ሳብካ የንታ ዶቅድን አሜንና ሙዳ ካርያር ኤስምቴ፥ ኮትኮጎካ Ꮊረሰነረ ኬዛ ዎም ዝክሳዬ። 9 የንደር ዎ Ꮊዳንደትካ Ꮊስግንዳ ዎም የ ሞክሳናንከረ ስለንካ ዶቅድባብምኬ ዶፈን ጮይስንታ ፍክስካንታ ጮይስ ማታክባብከዘንካ ፋስምሰቶ ሳብደር Ꮊስግንዳ የ ማቻናንከረ ከታ ኤድንከስ ይንታ ማታርንካ ማርከርደኬ። 10 ኮትኮግንደረ ሳብ ደእያርንካ አምስስባብምኬ፥ Ꮊድን ዋጭንዘንካ ዎም አቅዝድባብ፥ ክታ ይንችን የሱሰታ ጭላርንካ Ꮊድንተን Ꮊስግንዳ የ ካርዝዳናንከረ የካንታ ማርከርደኬ።
+ 1:1 ኦይት. ፍ. 17፡1። + 1:6 ኦይት. ፍ. 17፡5-9።