ያይቆብታ ክታ
አርድንታ
ኮና ያይቆብታ ክቴና ሰጨናር ገች Ꮊቅንጎካ ኬዝድንደት ገቅርን የጃንዳ ማድንካ ጻፍምሳንደረ ፍጫሙደንዘን ይጭምስባብከስ ክርስቶሳር ኣመንድባብ ሙደንካንቴ፥ ኖ ጻፍስባብ ኤጨንም ፍክስዘን ዎ Ꮊቅዝድንደታጎግን፥ ኣመንድባብከስም ሞከንጎኬ ኬታ እዘንጎካ ከትም ጎርስንዳ ማድን ሪንከስም መያ ማቻን ካምስካ ኬዝዴ፥ ሪካይሳ ማትንታጎከ ቆልማጎካ፥ ጰጭምጎካ፥ ኡርማ እዘንጎካ፥ ቀምስጎካ፥ ኣመንንጎከኬ ኡርማ ፍክስ ጎካ፥ አድምንታ ኡርመንጎኬ ዳቅልንጎካ፥ ኤጨንጎካ፥ ክክ ክክ ዋጭማጎካ፥ ኦትራጎከ ይንታ ማተም ይርክሳ ይይንታጎካ፥ አብንከዘን ፋረድንጎካ፥ ይካችካ ጨቅንጎካ ዳንዳእንጎኬ ምክስንጎካ ክርስቶሳር ማችባብከስ ይ ከትም ዝግዝድንደትም ነግማይንደትም ሙዳ ጻፍቴ።
ክታ ክቴና ክርስቶሳር ማትሶ ዶቅንተንታ አሜንና ፍክስካ ሰቸርድንደትም መያ ማዝዴ።
ማጻፍን ኮትኮታ ሙዳ የድንተና
አርድንታ (1፡1)
ኣመንኬ ኤጨንካ (1፡2-8)
ሪካይሳ ማትንተኬ ቆልመካ ማትንታ (1፡9-11)
ጰጫ (1፡12-18)
ሳብታ ቃለንም ኤስርኬ ፍክስዘን Ꮊቅስ (1፡19-27)
ኤታ ባላካንታ ኦስነካ ይይምዳክንግንዳ እምምሳን ኤግዝምስ (2፡1-13)
ኣመንኬ ፍክስንካ (2፡14-26)
ክርስቶሳር ማችባብከስጎኬ ኬታ አድምናርንካ ዉድን ኬዘንጎካ (3፡1-18)
ክርስቶሳር ማችባብከስኬ ኮፍጫ ሙደንጎካ (4፡1—5፡6)
Ꮊክ Ꮊክ ሪንከስጎካ እምምሳን ዞራ (5፡7-20)
1
1 ፍጫ ሙደናር ይጭምስባብ ታመኬ ቃስቴን አጥርንከስካንታ፥ ሳብተኬ ጮይስ የሱስ ክርስቶስታ ፍክስንባብ ማችባብ ያይቆበዘንካ ኦይትምሳን ክታ፥ ሳራትቼነረ የካንታ ማታ።
ማጣ ሰጨካ ዝግዝድን ኣመንኬ ኤጨካ
2 እስመንከስኬ ምችነንከሶ! Ꮊክ Ꮊክ ጰጨና የም የልድንካ የም አንድር ጉርምዝድን ሪንከስም የ Ꮊፍሳንግንዳ ማስሰቶ ፋይድከቴ። 3 የንታ ኣመንንታ ጰጭምና ዳንዳእን የካንታ Ꮊፍስዝድንዳ ማትንተን ኤዝደቴ። 4 ዳንዳእንካ የንታ ዳቅንተና Ꮊረነረ የንዘንካ ዞገራክዶቆ ቦድመኬ ጮጭ የ ማታባብ የም ማዝድንዳ ማታ። 5 የንታ ግድያርንካ ኤጫ ዞገርስባብ ኤድ ዶቅሴ ሳብም ክት ምክሳ፥ ሳበረ ክትካንታ እምተሬ፥ ኖ Ꮊረነረ ቦሳክዶቆ ሙደንካንታ እምንተንም እምድባብ Ꮊልስማ ጮይስዬ። 6 ኬዛር ማቼ ኤድ Ꮊረነረ Ꮊኤራክዶቆ ኣመንካ ክት ምክሳ፥ Ꮊኤርድን ኤድ ዞገካ Ꮊንቅምሳንደትኬ ሩብምድን ባሀርንዘን ዞገንም ካምዴ። 7 ኮግንዳ ኤድና ጮይስዘንካ Ꮊራ ሪየረ Ꮊብድን ክደር Ꮊይካማ። 8 ኮነረ ማድንዳ ቃስቴን ገቅር ክታ ዶቅድንካንተኬ ይንታ ጎግንከረ ኦስ ፈንክ ጋይድንኦሌ።
ሪካይሳ ኤችንተኬ ቆልመክንባብ ኤችንታ ጉርም
9 ይንታ ዶቅንተካ ቶክማ ማችባብ እስመና ሳብ ክትም ጬክሳ ይድንኦል ክትም ጉርምሳ። 10 ኤታ ቆልማ ድረታ ቦናግንዳ ድግድንኦል ይንታ ዶቅንተካ ጬክን ጋይስባብ እስመና ሳብ ክታ ዶቅንተን ይርክሳ ይሳንማቼረ ክትም ጉርምሳ። 11 Ꮊይና ይንታ ኦይጥምንካ ክክን ዉድንካ ድረንም ዎችዝዴ ቦነነረ ድግዴ፥ ላቅምነረ ካይዴ፥ ኮትኮግንደረ ቆልመክንባብ ይንታ ፍክስንካ ጋፈሮ ካይዴ። +
ኤድዘን የልድን ጰጫ
12 ጮይስና ይንታ ቃላ ጫቀንዘንካ አምሳንዳ ይንታ ገርነንከስ ካንታ ክት እምድንደትም ዶቅንት ዛዉደን ተይድንኦል ጰጨን ዳንዳእሶ ዳቅድባብ ኤድ አንጅምስባቤ። 13 ሳብ ዳቅል ሪካ ዎም ጰጭዳክን ኦልኬ ኮግንደረ ኖ Ꮊይመነረ ጰጭዳክንካንታ ኤድ ጰጭምድንᎺይካ “ሳብ እም ጰጬ” Ꮊይጋያ። 14 ኬዛር ማቼ ዋልቃ ዋልቃ ኤድና ጰጭምድንዳ ይንታ ማታርንካ አንግርካ ጎችመሮ ገስምድዬ። 15 ኮታ ቡሪ አንግርና ስርምሶ ጎመንም አጠ፥ ጎመነረ ጋጰሮ ደእንም አጤ።
16 ሶልምምስባብ እስመንከስኬ ምችነንከሶ! Ꮊይገስመቴ! 17 ኡርማ እምንተኬ ቦድማ አንጀና ሙዳ ሳብዘንኬ፥ ኮነረ Ꮊድንደና ስፍግንዳ ኦንጋ ናንከረ ኦክም ካያባብ ሳክመንታ ባቤን ሳብዘንኬ። 18 ሳብ ይንታ ፍዛ ሙደንታ እርንባብ ዎ ማድንግንዳ ይንታ ጋይተንካ ዶፈን ቃለንካ ዎም አጬ።
ኤሰርሳንደትም ፍክስዘን Ꮊቅስ
19 ሶልምምስባብ እስመንከስኬ ምችነንከሶ! ኮም Ꮊይ ባቀረቴ፥ ኤድ ሙደና ኤስርካንታ ሳነርስባብ፥ ኬዛካንተኬ ዋጭካንተረ ጭጭዳክባብ ማታ። 20 ኤታ ዋጭ ሳብታ ጭለትቼን Ꮊፍሳዬ። 21 ኮካንታ ቱነምኬ ዳቅልንተረ በድምን ሙዳ Ꮊልእስሰቶ ሳብ የንታ ቡዳር ኮርሳንደትምኬ የንታ ሰንፔንም አቅስካንታ ማድን ቃለን የንታ ማተን ይርክሳ ይይንተካ ተይከቴ።
22 ክታ ቃለን ፍክስዘን Ꮊቅዝድባብ ማትከቴ ዳት የንታ ማተንም ገሰረቶ ኤሰርድባብ Ꮊክ Ꮊይማተቴ። 23 ክታ ቃለንም ኤስርሶ ፍክስዘን Ꮊቅሳይባብ ኤድ ይንታ ባለን ማስታታር ሰድንግንዴ። 24 ኮና ኤችና ይንታ ባለን ማስታታር ይ ሰጃንደታ ቡር አይዴ፥ Ꮊስግንዳ ይ ማቻናንከረ ሳነካ ባቀርዴ። 25 ኬዛር ማቼ ዉች ዉጅድንደትም ቦድማ ህግን ገቅርሶ ክታር ዳቅድባብ፥ ክትመረ ኤስርሶ ባቀርድባብ ማታክዶቆ፥ ፍክስዘን Ꮊቅዝድባብ ኤድ ይንታ ፍክስንካ አንጅምስባብ ማተሬ።
26 ይንታ አድምን ካርሳክዶቆ ሳብም ጎይንድቴ ጋይድን ኤድ ይንታ ማተን ገስዝዴ፥ ክተረ ጎይንና ዉችዬ። 27 ሳብ ባቤንታ እሪ ጭልንኬ ቱና ማታክን ኣመንና “ባቤንኬ እንደንካ ደእሳን ይንችንከስም፥ ኮትኮግንደረ ክእስና ኬታ ደእሳን ማነንከስም ኬታ ማጠናር አላ፥ ጉጅሰረ ይንታ ማተንም ፍጫሙደንታ ቱነንዘንከረ ካርሴ”።
+ 1:11 ኢሳ. 40፡6-7።